Farz

**Farz** ( "obaveza, dužnost") je islamski termin preuzet iz arapskog jezika koji označava religioznu dužnost.

**Farz** je jedan od 5 kvalifikatora po kojima Fikh (islamsko religiozno pravo), kvalifikuje svaki ljudski postupak. Ostale su: vadžib, mustehab, mubah, mekruh i haram, s tim da učenjaci Hanefijskog mezheba dijele mekruh na dva dijela: mekruh-i tahrimen i mekruh-i tenzihen.

## Vrste farza
Fikh razlikuje dvije vrste dužnosti: 
* individualnu (*farz 'ajn*) i 
* kolektivnu (*farz kifaje*).

Prva označava obavezu koju je svaki punoljetni musliman dužan da obavlja, kao što je pet dnevnih molitvi, ili hodočašće u Meku barem jednom u životu. O tome kada je neko punoljetan, odnosno o tome kada neko postaje zakonskim obveznikom za izvršenje naređenih radnji učenjaci (ulema), donose sud na osnovu: spolne zrelosti, dobi i pojave dlačica na stidnim mjestima.

Druga je dužnost koja je obavezna za zajednicu (ummet), i nije obavezna pojedincu ukoliko postoji dovoljan broj pojedinaca koji će je obaviti i na taj način upotpuniti. Primjer za ovo je Bajram-namaz prema Hanbelijskom mezhebu.

## Nijekanje farza
Nijekanje farza, odnosno nijekanje obaveze je prema svim islamskim učenjacima djelo koje izvodi iz vjere. Kako svjetovni zakon tereti prekršioce, tako i vjerski zakon ima posebne odredbe koje se tiču prekršioca, s tim da se obaveznost poštivanja ovog zakona stiče ulaskom u vjeru, odnosno izgovaranjem šehadeta.

## 33 Osnovna farza
Naučiti osnove imana, farzove i harame je farz. Trideset i tri farza (u hanefi mezhebu) su dobro poznata. Četiri od ovih farzova su osnova; obavljati namaz, postiti, dati zekat i obaviti hadždž. Ova četiri farza, zajedno sa imanskim farzovima, su islamski šartovi (farzovi islama). (Dakle, svaki musliman mora napamet znati ova trideset i tri osnovna farza):

**Šest imanskih farzova**
# AMENTU BILLAHI - Vjerovati u Allaha dželle-šanuhu
# VE MELAIKETIHI - Vjerovati u Njegove meleke
# VE KUTUBIHI - Vjerovati u Njegove knjige - kitabe 
# VE RUSULIHI - Vjerovati u Njegove Pejgambere - alejhimussalevatu vetteslimat,
# VEL-JEVMIL-AHIRI - Vjerovati u Sudnji dan
# VE BIL-KADERI HAJRIHI VE ŠERRIHI MINELLAHI TEALA - Vjerovati da sve što se događa biva s Allahovom teala voljom i određenjem].

**Pet islamskih farzova**
# Izgovoriti kelimei-šehadet 
# Klanjati namaz (salat),
# Dati od imovine zekat
# Postiti svaki dan u mjesecu Ramazanu
# Za onog ko je sposoban, jednom u životu, obaviti hadždž.

**Dvanaest namaskih farzova**
(sedam šartova [uvjeta, farzova] za namaz i pet rukunova [sastavnih dijelova namaza odnosno farzova])
# Da smo čisti od nedžaseti hukmijje-odnosno da imamo gusul i abdest - drugim riječima biti čist 
# Da smo čisti od nedžaseti hakikijje-odnosno, da nam je odjeća čista kao i mjesto gdje klanjamo
# Pokriti avret-to jeste, da smo propisno pokriveni
# Da smo okrenuti prema Kibli
# Da je nastupilo vrijeme namaza
# (Srcem) nijjet učiniti
# Tekbir tahrima donijeti/izgovoriti - to jeste, reći Allahu ekber. 
Pet rukunova-odnosno sastavnih djelova namaza
# Kijam - Stajati u namazu
# Kiraet - učiti Kur’an-i kerima u namazu
# Učiniti ruku
# učiniti sedždu
# Izvršiti poslednje sjedenje - Kade-i ahire].

**Četiri abdeska farza**
# Oprati lice
# Najmanje četvrtinu glave mesh učiniti – to jeste, potrti glavu mokrim rukama
# Oprati ruke do iza lakata
# Oprati noge do iza članaka.

**Tri gusulska farza**
# Usta izaprati
# Nos izaprati
# Svo tijelo oprati.
 
**Tri tejemmumska farza**
# Nijjet učiniti
# Potrti dlanove po čistom kamenu ili zemlji i njima mesh po licu učiniti-to jest, potrti dlanove po licu (kao da se umivamo)
# Potrti dlanove po čistom kamenu ili zemlji i njima učiniti mesh prvo po desnoj pa onda po lijevoj ruci.

## Povezano
* Fikh
* Mitzvah (Jevrejski sinonim)

## Vanjske veze
* Uvod u fikh Nusret Abdibegović